ચંદ્ર દ્વારા ગુરુ(બૃહસ્પતિ)ની પત્ની તારામાં બુધની ઉત્પતિ થઈ હતી. એક મત પ્રમાણે બુધ રોહિણીના પુત્ર હતા. તેથી તેઓ રૌહિણેય પણ કહેવાય છે. બુધને ચંદ્રપુત્ર તથા ગુરુપુત્ર પણ કહેવામાં આવે છે. ચંદ્રે તારાનું અપહરણ કર્યું હતું તેથી તારકમય યુદ્ધ થયું હતું. આ યુદ્ધમાં ગુરુપક્ષે દેવો તથા ચંદ્રપક્ષે રાક્ષસો, દાનવો તથા દૈત્યો હતા. આ દરમિયાન તારા ગર્ભવતી બન્યાં હતાં. જયારે બુધનો જન્મ થયો, ત્યારે તેમને પૂછવામાં આવ્યું હતું કે, ‘તમે કોના પુત્ર છો?’ ત્યારે બુધે જવાબ આપ્યો હતો કે, ‘હું ચંદ્રપુત્ર છું.’ બુધને પ્રહર્ષણ, શેધન, તૃંગ, શ્યામાંગ વગેરે નામથી ઓળખવામા આવે છે. બુધને તારા ગુરુને સોંપી દેવાની ફરજ પાડી હતી. બુધ ચંદ્રથી ઉત્પન્ન થયેલાં છે તેમ તારાએ પણ કબૂલ કર્યું હતું. ચંદ્રે રાજસૂય યજ્ઞ કર્યો તેથી તેઓ ખૂબ ગર્વિષ્ઠ અને કામી થઈ ગયા હતા. કામથી પીડાઈ તેમણે ગુરુપત્ની તારાનું અપહરણ કર્યું હતું. તેમણે બ્રહ્માનો હુકમ માન્યો નહીં. ઉશનસ્ (શુક્રાચાર્ય) ઋષિએ ચંદ્રનો પક્ષ લીધો હતો. શિવના ત્રિશૂળથી ચંદ્રના બે ટૂકડા થયા. પૃથ્વી ડગમગી ઊઠી. છેવટે બ્રહ્માએ વચ્ચે પડી યુદ્ધ અટકાવ્યું અને તારાની સોંપણી બૃહસ્પતિને કરી હતી. ચંદ્રને ભદ્રા અને જયોત્સના નામે બે કન્યાઓ હતી. ભદ્રા ઉતથ્ય ઋષિને તથા જયોત્સના વરુણપુત્ર પુષ્કરને પરણી હતી.